b'\n_START_ARTICLE_\nZaklada i Carstvo\n_START_SECTION_\nGeneral\n_START_PARAGRAPH_\nPrvi od dva dijela knjige, naslovljen General (The General), govori o tome kako Galakti\xc4\x8dko carstvo, sada ve\xc4\x87 dobrano posrnulo, napada Zakladu pod vodstvom svoga generala Bela Riosea, navodno iznimno sposobnog zapovjednika. Carstvo, iako je sada samo sjenka svoje negda\xc5\xa1nje mo\xc4\x87i, jo\xc5\xa1 uvijek ima daleko vi\xc5\xa1e resursa i osoblja nego Zaklada. Riose od cara tra\xc5\xbei dodatne snage kako bi bio siguran da \xc4\x87e svladati Zakladu. Tako\xc4\x91er odbija mito ponu\xc4\x91eno od strane Zaklade. Devers, gra\xc4\x91anin Zaklade presre\xc4\x87e poruku u kojoj su sa\xc5\xbeete generalove namjere te bje\xc5\xbei na Trantor, poku\xc5\xa1avaju\xc4\x87i dobiti audijenciju kod cara s ciljem da mu poka\xc5\xbee sadr\xc5\xbeaj poruke. Ne uspijeva u tome i umalo pogiba, a car na kraju ipak doznaje generalove namjere. Na kraju, car zaklju\xc4\x8duje da je Riose preopasan, pa mu namjesti su\xc4\x91enje na kojem Riose biva osu\xc4\x91en na smrt._NEWLINE_Obrana psihohistori\xc4\x8dara ra\xc4\x8dunala je na sljede\xc4\x87e mogu\xc4\x87nosti: Ako je car slab, jak general \xc4\x87e te\xc5\xbeiti da preuzme vlast u Carstvu i ne\xc4\x87e se baviti osvajanjem udaljenih rubova galaksije. Slab general, naravno, ne predstavlja nikakvu prijetnju Zakladi, \xc4\x8dak i kad je car jak. Sam car, i kada je jak i mo\xc4\x87an, u Carstvu koje slabi i propada, ne mo\xc5\xbee sebi priu\xc5\xa1titi rizik napu\xc5\xa1tanja glavnog planeta da ratuje na rubovima Carstva, jer bi ga ubrzo svrgnula konkurencija na dvoru glavnog planeta. Prema tome, car ne mo\xc5\xbee sam biti vojskovo\xc4\x91a, jer bi netko preuzeo vlast dok se on bavi osvajanjem Zaklade. Jedini slu\xc4\x8daj u kojem Zaklada mo\xc5\xbee do\xc4\x87i u opasnost bi bio onaj kada postoji istovremeno i jak car i jak general; general ne bi mogao zbaciti cara, pa bi tako njegove ambicije bile usmjerene prema vani. Me\xc4\x91utim, jak car u pravilu ne dopu\xc5\xa1ta da itko drugi postane previ\xc5\xa1e jak i mo\xc4\x87an; jak car bi odstranio sposobna, jaka generala prije nego ovaj lansira bilo kakav napad. Kako jak car naposljetku po\xc4\x8dne strepiti od uspjeha jakog generala, a budu\xc4\x87i da je sposoban car, on se rje\xc5\xa1ava generala kao \xc5\xa1to je Riose, kao \xc5\xa1to se i doga\xc4\x91a u pri\xc4\x8di. U svakom slu\xc4\x8daju, Zaklada je sigurna._NEWLINE_Likovi cara Cleona II i Bela Riosea iz ove pri\xc4\x8de bazirani su na povijesnim likovima rimskoga cara Justinijana I i njegova generala Belizara, o kojima je Asimov netom prije pisanja knjige \xc4\x8ditao u romanu Roberta Gravesa Grof Belizar (Count Belisarius, 1938)._NEWLINE_Pri\xc4\x8da "General" je prvi put objavljena u travnju 1945. u \xc4\x8dasopisu Astounding Science Fiction, pod naslovom "Dead Hand" ("Mrtva ruka").\n_START_SECTION_\nMazga\n_START_PARAGRAPH_\nRadnja drugog dijela knjige, naslovljenog Mazga (The Mule), odigrava se otprilike sto godina nakon doga\xc4\x91aja iz prvog dijela. Carstva vi\xc5\xa1e nema ni na papiru ni u stvarnosti, Trantor je oplja\xc4\x8dkala i razru\xc5\xa1ila "barbarska flota" i preostala je samo dr\xc5\xbeavica od 20 poljoprivrednih planeta (zasjenjenih ve\xc4\x87inom barbarskih kraljevstava). Nakon smrti posljednjeg jakog galakti\xc4\x8dkog cara, Cleona II, Carstvo je u\xc5\xa1lo u jo\xc5\xa1 br\xc5\xbeu fazu propadanja i gra\xc4\x91anskih ratova, ne ugledav\xc5\xa1i nikad vi\xc5\xa1e preporod kakav je do\xc5\xbeivjelo pod Cleonom II. Zaklada je postala vode\xc4\x87a sila u galaksiji, koriste\xc4\x87i se trgovinom kao sredstvom kontrole nad svojim teritorijem. Na\xc5\xbealost, vodstvo Zaklade je oslabjelo: Gradona\xc4\x8delnik Terminusa je nesposobni nasljednik \xc4\x8dovjeka koji je \xc4\x8dvrstom rukom preuzeo vlast i zaveo nasljednu vladavinu._NEWLINE_Kao odgovor na nutarnju korupciju Zaklade, oko 30 rubnih planeta Zaklade koji su se samostalno obogatili trgovinom po\xc4\x8dnu planirati gra\xc4\x91anski rat. Nezavisni trgovci, kako se nazivaju, po\xc4\x8dnu se opremati za borbu za odcjepljenje od Zaklade._NEWLINE_Pored nutarnje korupcije, javlja se i izvanjska prijetnja u obliku tajanstvena \xc4\x8dovjeka koji je poznat samo pod nadimkom Mazga. Mazga (\xc4\x8dije pravo ime nikad ne saznajemo) je mutant i ima sposobnost osje\xc4\x87anja i manipulacije tu\xc4\x91ih emocija. Ovu sposobnost koristi da preuzme vlast nad nezavisnim planetima koji grani\xc4\x8de sa Zakladom, a zatim ih navodi da zarate protiv Zaklade._NEWLINE_I dok njegovi vazali provode ratni plan, Mazga u dru\xc5\xa1tvu gra\xc4\x91ana Zaklade, Torana i Bayte Darell, pod krinkom klauna prognanika imenom "Magnifico Giganticus" putuje na nekoliko planeta Zaklade. Koristi svoje sposobnosti da potkopa ratne napore Zaklade \xc5\xa1ire\xc4\x87i o\xc4\x8daj i uni\xc5\xa1tavaju\xc4\x87i moral. Na kraju Zaklada pada skoro bez ikakva otpora. Dok je Mazga napredovala, vo\xc4\x91e Zaklade su samouvjereno pretpostavljali da je Seldon predvidio njegov napad, pa \xc4\x8dak, unato\xc4\x8d \xc4\x8dinjenicama koje su ukazivale na neizbje\xc5\xbenu Mazginu pobjedu, i to da \xc4\x87e im se u redovnoj hologramskoj kriznoj poruci Harija Seldona objasniti kako da pobijede (kao \xc5\xa1to se neko\xc4\x87 \xc4\x8dinilo da je nemogu\xc4\x87e pobijediti Bela Riosea, a ipak su ga "pobijedila" Seldonova predvi\xc4\x91anja). Me\xc4\x91utim, nakon \xc5\xa1to odslu\xc5\xa1aju Seldonovu kriznu poruku \xc5\xa1okirani su jer ispada da je Seldon predvidio krizu gra\xc4\x91anskog rata izme\xc4\x91u Zaklade i Nezavisnih trgovaca, te ama ba\xc5\xa1 nigdje ne spominje Mazgu. Nekoliko prisutnih predstavnika Nezavisnih trgovaca tada objasne kako oni zaista jesu namjeravali pokrenuti gra\xc4\x91anski rat za odcjepljenje, ali su stali kada je Mazga po\xc4\x8dela svoju invaziju: Seldon nije predvidio Mazgu. Kada se Mazgini brodovi uskoro zatim pojave nad Terminusom, Zaklada se nakon slaba otpora predaje. Trgova\xc4\x8dki svjetovi pak vode rat iscrpljivanjem \xe2\x80\x93 rat koji polagano gube._NEWLINE_Jo\xc5\xa1 uvijek pod krinkom klauna, Mazga skupa s Darellovim i psihologom Eblingom Misom putuje u posjetu Velikoj knji\xc5\xbenici na Trantoru. Darellovi i Mis \xc5\xbeele stupiti u kontakt s Drugom Zakladom, za koju vjeruju da je sposobna pobijediti Mazgu. Mazga, s druge strane, \xc5\xbeeli doznati lokaciju Druge Zaklade kako bi ju mogao uni\xc5\xa1titi._NEWLINE_Tijekom boravka u Velikoj knji\xc5\xbenici Mazga potajno stimulira um Eblinga Misa, pove\xc4\x87avaju\xc4\x87i tako njegovu mo\xc4\x87 rasu\xc4\x91ivanja. Na\xc5\xbealost za Misa, Mazgino manipuliranje rapidno naru\xc5\xa1ava njegovo zdravlje. Na samrti Mis Toranu, Bayti i Mazgi govori kako zna gdje se nalazi Druga Zaklada. No, trenutak prije nego \xc5\xa1to to otkrije Bayta ga ubije. (Bayta je netom prije toga shvatila da je odmetni\xc4\x8dki klaun zapravo Mazga, te je ubila Misa kako on ne bi otkrio lokaciju Druge Zaklade Mazgi.) Pora\xc5\xbeen, Mazga ostavlja Darellove na Trantoru da vlada Zakladom i ostalim dijelovima svoga novog carstva. Bayta Mazgi poja\xc5\xa1njava kako je Prva Zaklada stvorena da vlada fizikalnim znanostima, a Druga se koncentrirala na psihologiju i mentaliku; na neki na\xc4\x8din, Seldon jest predvidio Mazgu, ili je barem predvidio da \xc4\x87e se dogoditi ne\xc5\xa1to neo\xc4\x8dekivano poput Mazge, pa je stvorio Drugu Zakladu kao izravnu mjeru protiv hipotetskog pojedinca s mentalnim ili telepatskim sposobnostima kakve je imao Mazga.'